Sirdaryoda qishloq xo'jaligi bo'limi xodimi ishxonasida o'zini osib qo'ydi

Sirdaryo viloyati Boyovut tumanida qishloq xo'jaligi bo'limi xodimi ishxonasida o'z joniga qasd qilib, vafot etdi. Bu haqda viloyat prokuraturasi axborot xizmati xabar berdi.
Ma'lum bo'lishicha, tumanning Qishloq xo'jaligi bo'limi yetakchi mutaxassisi vazifasida ishlab kelgan T.B. 13 iyun kuni o'zi ishlab kelgan bo'lim ma'muriy binosining ikkinchi qavatidagi bo'sh xonada o'z o'z joniga qasd qilgan. U ishi bilan bog'liq bo'lmagan va hozirda aniqlik kiritilayotgan shaxsiy muammolari sabab xona eshigining to'siniga sirtmoq bilan bo'yin qismidan osib qo'ygan.
Hodisa joyi Boyovut tumani prokurori, tuman IIB boshlig'i, tuman IIB tezkor-tergov guruhi a'zolari va tuman prokuraturasi tergovchisi tomonidan ko'zdan kechirilib, bayonnoma rasmiylashtirilgan. Holat yuzasidan tuman prokuraturasi tomonidan tergovga qadar tekshiruv harakatlari olib borilmoqda.
Avvalroq Qashqadaryoda erkak yashash uyining molxonasida o'zini osib qo'ygandi. Hodisaga erkakning qaynanasi bilan janjali sabab bo'lgani aytilgandi.